Én av disse betalte for å se Kaizers i 2001

For 11 år siden spilte Kaizers konsert foran to personer i Egersund. Den ene var Tønes. Han andre — Henning Stålesen - måtte til og med betale. Og Kaizers manglet trommis.

Publisert: Publisert: 4. februar 2012

Frank "Tønes" Tønnesen og Henning Stålesen var strengt tatt de eneste i publikum da Kaizers spilte i Egersund i 2001. Stålesen måtte til og med betale. Foto: Arnt Olav Klippenberg

Denne artikkelen er over åtte år gammel

I 2001 betalte én mann for å se Kaizers Orchestra spille i Egersund. I dag kommer det 1500. Foto: Anders Minge

Tønes husker godt kvelden i Grand Kjelleren i 2001. — Jeg kjente dem litt fra før og vi hadde en avtale om at de ikke måtte starte før vi hadde kommet oss fra Haua til Egersund. Men da vi kom fram var det ingen andre der, sier han.

I håp om at det skulle dukke opp flere publikummere, valgte bandet å utsette konsertstarten og heller slå av en prat med de to som hadde møtt opp. Konserten i Grand Kjelleren i Egersund fant nemlig sted flere måneder før "Ompa til du dør" kom ut – og kaizerne trengte råd.

— De spurte meg om hvordan det var å gi ut plate, sier Tønes lettere forlegen.

— Jeg tror ikke de trenger å spørre meg om det nå lenger.

Manglet trommis

Siden den gang har visesangeren fra Haua i Dalane sett Kaizers flere ganger – sist under Rått og Råde i fjor – og beskriver seg som en fan. Han forteller at konserten i Grand Kjelleren ble spesiell av flere grunner.

— Jeg tror de spilte litt trommer alle sammen, de skiftet på å slå. Konserten var nok litt spesiell sånn. Men det var bra greier. De var på hogget og leverte, forteller han.

Kaizerene selv mener konserten var mildt sagt spesiell. Dette var første - og siste - gang trommis Rune Solheim valgte å prioritere et annet band foran Kaizers.

— Det har han fått høre mange ganger siden. Men vi måtte spille, og vi måtte ha trommer, forteller Kaizers-vokalist Janove Ottesen.

Da var det bare én ting å gjøre. Dele ut trommesetet på resten av bandet. Bassisten fikk stortromma, en opererte skarpen og Ottesen var ansvarlig for to symbaler.

— Det er den mest skranglete konserten vi har hatt noen sinne. Og vi var ikke veldig gode i utgangspunktet, humrer Ottesen.

— Definitivt en for historiebøkene.

Betalte 50 kroner

Mannen som fulgte Tønes på Kaizers-konsert denne marskvelden i 2001 heter Henning Stålesen. Det skal ha vært litt diskusjon omkring hvor mange og hvem som egentlig var på konserten, men ifølge Stålesen var det bare Tønes og ham selv som kan betegnes som publikummere.

— Det var noen andre som sveiv rundt der inne, men i ettertid har vi hørt at de representerte andre utesteder. Slik jeg husker det, var det bare Frank og jeg som fulgte med på konserten, sier Stålesen. Han har også et vagt minne om at han betalte 50 kroner for å komme inn, mens Tønes hadde fått gjestelisteplass.

Ottesen bekrefter historien. Tønes og damå var på gjestelista. Det var også to mann fra en nabopub som skulle vurdere om Kaizers var noe å booke til en senere anledning. Stålesen var den eneste som betalte seg inn.

— Det ble mildt sagt uformelt. Da de hadde spilt noen sanger, kom de bort og spurte om vi ville høre mer. Jeg tror de var litt bekymret for at det ikke hadde kommet flere, forteller Stålesen. Han regner med konsertopplevelsen i kveld blir noe annerledes – når han nå skal dele gulv med 1500 publikummere.

— Jeg syntes det var tøff musikk den gangen også, men så ikke for meg at de skulle spille for 20.000 og 50.000 publikummere nedover Europa.

Og forresten: Lørdagens konsert i Egersundhallen er utsolgt.